ഇരുളില് പ്രകാശം പകര്ന്ന പാട്ടിയമ്മ പത്തനാപുരം: പുലര്ച്ചെ കുളിച്ചു ശുദ്ധിയായി പട്ടുചേല ചുറ്റി, നെറ്റിയില് ചുവന്ന വട്ടപൊട്ടു തൊട്ട് ആഭരണങ്ങള് അണിഞ്ഞു പ്രാര്ഥനയോടെ ഗാന്ധിഭവനിലെ നിലവിളക്ക് തെളിയ്ക്കുന്ന പാട്ടിയമ്മ. സ്നേഹവും കരുണയും പൊഴിയുന്ന ചുണ്ടുകളില് എപ്പോഴും ഒരു ചെറുചിരി ഉണ്ടാകും. ഗാന്ധിഭവന്റെ ഐശ്വര്യമായിരുന്നു പാട്ടിയമ്മ. കോട്ടും തലപ്പാവുമൊക്കെയായി പ്രൗഢിയോടെ രാജകീയ ശൈലിയില് വരുന്ന നീണ്ട കണ്ണുകളും ഗൗരവം നിറഞ്ഞ മുഖവുമുള്ള രാജതുല്യനായ മുത്തശനെ പാട്ടിയമ്മക്ക് ഓര്മ്മയുണ്ട്. സര് സി.പി. രാമസ്വാമി അയ്യരുടെ ചെറുമകള്, പാട്ടിയമ്മ എന്ന് എല്ലാവരും സ്നേഹത്തോടെ വിളിക്കുന്ന ആനന്ദവല്ലിയമ്മാള് തന്റെ അമ്മയെ കാണാന് കൊല്ലത്തു വീട്ടില് രാജകീയമായി വന്നിരുന്ന സി പി യെ ഓര്ത്തെടുത്ത് പറയുമായിരുന്നു. സര് സിപി യുടെ ജ്യേഷ്ഠന് ഗണപതി അയ്യരുടെ മകള് ചെല്ലമ്മാളിന്റെയും എസ്.എം സുന്ദര അയ്യരുടെയും പുത്രിയായി കൊല്ലത്തു ജനിച്ച ആനന്ദവല്ലിയമ്മാള് തന്റെ ബാല്യകാലം ചിലവഴിച്ചത് വാടകവീടുകളിലാണ്. അച്ഛന് സുന്ദര അയ്യര്ക്ക് മൂന്നു വിവാഹത്തിലായി പതിനൊന്നു മക്കള്. കൊല്ലം സെന്റ് ജോസഫ് കോണ്വെന്റില് നിന്ന് ഉന്നത മാര്ക്ക് നേടിയെങ്കിലും ആനന്ദവല്ലിയെ പഠിപ്പിക്കുവാന് ആരും ഉത്സാഹം കാട്ടിയിരുന്നില്ല. സമ്ബന്ന കുടുംബത്തിലായിരുന്നു ജനനമെങ്കിലും പിന്നീട് സാമ്ബത്തിക പരാധീനതകള് ഏറിയപ്പോള് ജീവിതം ആസ്വദിക്കേണ്ട സമയത്ത് ചെറുപ്രായത്തിലേ കുടുംബത്തിന്റെ പ്രാരാബ്ധം ആനന്ദവല്ലി സ്വയം ഏറ്റെടുക്കേണ്ടി വന്നു. മറ്റൊരു വഴിയും ഇല്ലാതെ വന്നപ്പോള് അമ്മ ആനന്ദവല്ലിക്ക് ആ ചുമതല നല്കിയെന്ന് പറയുന്നതാകും ശരി. പിന്നീട് കടബാധ്യതകള് ആയപ്പോള് കുടുംബം കോയമ്ബത്തൂരിലേക്ക് ആനന്ദവല്ലിയെ പറിച്ചുനട്ടു. പഠിക്കണം എന്ന മനസിലെ അതിയായ മോഹം ജീവിതത്തിലെ പ്രതിസന്ധികളിലും കുടുംബത്തിലെ എതിര്പ്പുകളിലും ഒലിച്ചു പോയില്ല. മുടങ്ങിപ്പോയ പഠനം ഇരുപത്തിയെട്ടാം വയസില് പൂര്ത്തിയാക്കാന് മുന്നിട്ടിറങ്ങി. കോയമ്ബത്തൂരില് പ്രീഡിഗ്രി പാസായ ശേഷം ടി ടി സി എടുത്തു. അതും നാല്പതാം വയസില്. വിദ്യാഭ്യാസത്തിനും ജോലിക്കും പ്രായം ഒരു തടസമല്ല എന്ന് പ്രവര്ത്തിയിലൂടെ കാണിച്ചുതന്നു. തുടര്ന്ന് ഒരു പോരാട്ടമായിരുന്നു. എതിര്സ്ഥാനത്തു സ്വന്തം ജീവിതം തന്നെ. മദ്രാസില് വനിതാക്ഷേമ വകുപ്പ് സെക്രട്ടറിയുടെ പി എ ആയും സ്റ്റോര് കീപ്പറായും മേട്രനായും എട്ടു വര്ഷം ജോലി ചെയ്തു. പഠിക്കാനും പഠിപ്പിക്കാനുമുള്ള ആഗ്രഹം വിട്ടു കളഞ്ഞില്ല. മനഃശാസ്ത്രത്തില് ഡിപ്ലോമ എടുത്തു. ആ സമയത്താണ് അച്ഛന്റെ രണ്ടാം ഭാര്യയ്ക്ക് വാര്ധക്യസഹജമായ ബുദ്ധിമുട്ടുകള് വന്നതിനെ തുടര്ന്ന് ശുശ്രൂഷിക്കാന് ആരുമില്ലാത്ത സാഹചര്യത്തില് ആനന്ദവല്ലി ആ ഉത്തരവാദിത്വം സ്വയമേ ഏറ്റെടുത്തു. കടമകള് നിറവേറ്റിയും കുടുംബം നോക്കിയും ജീവിക്കാന് മറന്നു പോയപ്പോള് ഒരു വിവാഹത്തെ കുറിച്ച് ചിന്തിച്ചിരുന്നില്ല. പ്രായം കണക്കിടാതെ സ്കൂള് അധ്യാപികയായും കുട്ടികളോടൊപ്പം നടന്നു നീങ്ങി. ആ കാലയളവില് കുഞ്ഞുങ്ങളുടെ മനസ് തൊട്ടറിയുവാനും അവര്ക്കു ജീവിതത്തിന്റെ വിവിധ അര്ഥപാടവങ്ങള് പകര്ന്നു കൊടുക്കുവാനും കഴിഞ്ഞു. സ്കൂള് തലത്തില് ഒതുങ്ങാതെ എല്ലാ വിഷയങ്ങളിലും കുട്ടികള്ക്കു ട്യൂഷന് നല്കുകയും അവരെ പ്രാപ്തിയുള്ളവരാക്കി തീര്ക്കുകയും ചെയ്തു. അവിവാഹിതയായ അമ്മാളിന് സ്നേഹിക്കാന് നൂറുകണക്കിന് കുട്ടികള്. കൊല്ലത്തു സഹോദരിയുടെ സംരക്ഷണത്തില് കഴിഞ്ഞ പാട്ടിയമ്മ മറ്റാര്ക്കും താന് ഒരു ഭാരമായി മാറാന് പാടില്ല എന്ന് നിര്ബന്ധമുള്ളയാളായിരുന്നു. കഷ്ടപ്പെട്ട് പഠിച്ച് അധ്വാനിച്ച് ജീവിതം മുഴുവനും സേവനം ചെയ്തിട്ടും ലൗകികമായി താന് ഒന്നും നേടിയില്ലായെന്നു തിരിച്ചറിഞ്ഞു. ഉന്നത കുടുംബത്തില് ജനിച്ച് ഒരുപാട് ബന്ധുക്കളും പ്രിയപ്പെട്ടവരും ചുറ്റിനും ഉണ്ടായിട്ടും ഒറ്റപ്പെടലിന്റെ അനുഭവം പാട്ടിയമ്മക്കു ഒരു വെല്ലുവിളി ആയിരുന്നു. ഒടുവില് സ്വന്തം ഇഷ്ടപ്രകാരം 2009 ല് വനിതാ കമ്മീഷന് അംഗം ഡോ. ഷാഹിദാ കമാലിന്റെ സഹായത്തോടെ പത്തനാപുരം ഗാന്ധിഭവന് കുടുംബത്തിലേക്ക്. അവിടെ അവരെ കാത്തിരുന്നത് വളരെ വ്യത്യസ്തമായ അനുഭവങ്ങള് ആയിരുന്നു. ഗാന്ധിഭവന് കുടുംബാംഗങ്ങളുടെയും കുഞ്ഞുങ്ങളുടെയും സേവനപ്രവര്ത്തകരുടെയും പ്രിയപ്പെട്ട പാട്ടിയമ്മയായി മാറാന് അധികം താമസം വേണ്ടി വന്നില്ല. പുലര്ച്ചെ എഴുന്നേറ്റു ദീപം തെളിയിച്ച് ഗാന്ധിഭവന് പ്രകാശം പകരുന്ന പാട്ടിയമ്മ തന്റെ ചിട്ടകള്ക്കും ജീവിതശൈലികള്ക്കും ഒരിക്കലും മാറ്റം വരുത്തിയിട്ടില്ലായിരുന്നു. പാട്ടിയമ്മ എന്ന് പറയുമ്ബോള് നൂറു നാവാണ് എല്ലാവര്ക്കും. ഗാന്ധിഭവനില് കുഞ്ഞുങ്ങള്ക്ക് അക്ഷരം ചൊല്ലി കൊടുക്കുവാനും പ്രാര്ഥനകള്ക്ക് നേതൃത്വം നല്കുവാനും സാമൂഹികസാംസ്കാരിക ചടങ്ങുകളില് പങ്കെടുക്കുവാനും പാട്ടിയമ്മ കാണിച്ചിരുന്ന ഉത്സാഹം ഗാന്ധിഭവനിലെത്തുന്ന അതിഥികള്ക്കുപോലും കൗതുകം ഉണര്ത്തുന്നതായിരുന്നു. പാട്ടിയമ്മയുടെ നേതൃത്വത്തില് 2016 ലും 2021 ലും മുഖ്യമന്ത്രി പിണറായി വിജയന് തെരഞ്ഞെടുപ്പിന് കെട്ടിവയ്ക്കാനുള്ള തുക നല്കുകയും അദ്ദേഹത്തിന്റെ വിജയം പാട്ടിയമ്മയും ഗാന്ധിഭവനും ആഘോഷിക്കുകയും ചെയ്തു. പാട്ടിയമ്മ ഗാന്ധിഭവനില് ഒതുങ്ങുന്ന ഒരു സെലിബ്രിറ്റിയായിരുന്നില്ല. സ്വകാര്യ ചാനല് നടത്തിയ പ്രോഗ്രാമില് മുഖ്യഅതിഥിയായി പങ്കെടുത്തിട്ടുണ്ട്.